  ИА «Удмуртия» 27-тӥ коньывуонэ 14 часын Ижкарысь Муса Джалиль нимо лыдӟетъюртын (Садовой урам, 1) бигер кылын шонер гожъяськыны быгатэмез эскерон ужрад – «Татарча диктант» ортчоз. Со сярысь Ижкар администрацилэн пресс-службаез ивортэ. Таяз арын ужрад 20 кунъёсын но Россиысь 60 улосвылъёсын ортчоз. Ижкар акци борды куинетӥзэ итӥське. Татарстанын улӥсьёс понна Гаяз Исхакилэн произведениысьтыз люкетсэ бырйизы, нош мукет улосвылъёсын но кунъёсын улӥсьёс Абдулла Алишлэсь выжыкылзэ гожтозы. Бигер кылын диктантэз котькуд ар гожто чеберлыкъя но устолыкъя «Татар кызы» (Бигер чеберай) элькун вожвылъяськонэ пыриськисьёс но Бигер егитъёслэн «Иман» огазеяськонзылэн ёзчиосыз. Озьы ик ужрадлэсь палэнэ ук кылё арлыдоос но. Ижкарын диктантэз гожтэмзы бере ужрадэ пыриськисьёс бигер сиёнъёсын чай юозы. Тодэ вайытом, удмурт кылын шонер гожъяськыны быгатэмез эскеронъя ужрад таяз арын сизьыметӥзэ ортчиз ни. Бадӟым удмурт диктантэз гожтонэ оглом 2 сюрс 500-лэсь трос адями пыриськиз. Александр Шкляевлэсь Кузебай Герд сярысь текстсэ чик янгышъёстэк гожтӥз 85 адями. Тегъёс: Ижкар Удмуртия Мерлык бигеръёс йӧслыкъёс  